
	Ποίηση Κυπρίων Γυναικών 1878-2008

της Δέσποινας Χαραλαμπίδου-Σολωμή

στο Σπίτι της Κύπρου

Την Τετάρτη 17 Φεβρουαρίου 2016 και ώρα 20:00 θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, η παρουσίαση της ανθολογίας της Δέσποινας Χαραλαμπίδου-Σολωμή, Ποίηση Κυπρίων Γυναικών 1878-2008, που κυκλοφορεί από τις εκδόσεις Ιωλκός.

Για το βιβλίο θα μιλήσουν η Διευθύντρια της Έδρας ΟΥΝΕΣΚΟ για την Ισότητα & Ενδυνάμωση των Φύλων του Πανεπιστημίου Κύπρου κ. Μαίρη Ιωαννίδου-Κουτσελίνη και η συγγραφέας.

Ποιήματα θα διαβάσει  η ηθοποιός Άνδρη Θεοδότου. Μελοποιημένη Ποίηση Γυναικών από τον συνθέτη-πιανίστα Νεοκλή Νεοφυτίδη.
Η παρούσα ανθολογία αποτελεί συνειδητή προσπάθεια προβολής της γυναικείας λογοτεχνικής δημιουργίας κι ένα χρήσιμο εργαλείο για τους μελετητές της συγκριτικής λογοτεχνίας και των σπουδών του φύλου της Κύπρου, την Ελλάδα και το εξωτερικό. Η συγκεκριμένη έκδοση είναι καρπός πολύχρονης ερευνητικής εργασίας. Η μεθοδολογία που υιοθετήθηκε δεν προβαίνει σε αξιολογικές κατατάξεις, αλλά εστιάζει το ενδιαφέρον της στον τρόπο με τον οποίο η κύπρια γυναίκα προσέλαβε και μετουσίωσε, μέσω του ποιητικού λόγου, τις εξελίξεις στο κοινωνικό, ιστορικό και διεθνές γίγνεσθαι καθώς και εμπειρίες συναισθηματικής και προσωπικής φύσεως.

Η Δέσποινα Χαραλαμπίδου-Σολωμή είναι διδάκτωρ του Πανεπιστημίου Αθηνών και Πρόεδρος του Ερευνητικού Κέντρου Ισότητας Φύλου (ΕΚΙΦ). Σπούδασε Αγγλική λογοτεχνία στο Πανεπιστήμιο του Λονδίνου και απέκτησε τους μεταπτυχιακούς τίτλους MA, MA(Ed), PhD. Άρχισε την ακαδημαϊκή της καριέρα ως λέκτορας στο Ανώτερο Τεχνολογικό Ινστιτούτο (ΑΤΙ). Ως επιστημονικός συνεργάτης, δίδαξε στο Πανεπιστήμιο Κύπρου, στο Μεσογειακό Ινστιτούτο Διεύθυνσης (ΚΕΠΑ) και στο Παιδαγωγικό Ινστιτούτο Κύπρου. Διορίστηκε από το Υπουργικό Συμβούλιο μέλος της Επιτροπής Εκπαιδευτικής Υπηρεσίας (1998-2004), μέλος του Συμβουλίου Παιδείας για θέματα εκπαιδευτικής μεταρρύθμισης (2006-2013) και το 2015 μέλος του Διοικητικού Συμβουλίου του Ιδρύματος Κρατικών Υποτροφιών Κύπρου. Το 2006 πρωτοστάτησε στην ίδρυση του Ερευνητικού Κέντρου Ισότητας Φύλου στη Λευκωσία με στόχο να συμβάλει στην ισότητα και ισοπολιτεία μεταξύ ανδρών και γυναικών με κύριο εργαλείο παρέμβασης την έρευνα. Τα ερευνητικά της ενδιαφέροντα και οι δημοσιεύσεις της εστιάζονται στη συγκριτική λογοτεχνία, το ποιητικό έργο του Καβάφη, σε θέματα εκπαιδευτικής πολιτικής  και  πολιτικές ισότητας  φύλου. Είναι συγγραφέας του βιβλίου Γυναίκα και Ιεραρχία στη Δημόσια Εκπαίδευση (2002) και επιμελήθηκε την έκδοση The Education System in Cyprus 2008-2009 (EURYDICE, 2010). Άρθρα και μελέτες της έχουν δημοσιευθεί σε έγκυρα επιστημονικά περιοδικά και συλλογικούς τόμους στην Κύπρο, την Ελλάδα, το Βέλγιο και τις ΗΠΑ. 

10 Φεβρουαρίου 2016

